Etter at Fredrik Johannessen Lie (18) løp fra politiet etter et trafikkuhell på Sotra utenfor Bergen i 2015, har ingen sett han. Nå ønsker foreldrene å få svar på hva som egentlig skjedde med sønnen.

– Jeg må vite mer, og jeg skal ha svar på spørsmålene, sier Fredrik Johannessen Lies far, Karl Martin Lie, til Åsted Norge.

Foreldrene til Fredrik, som forsvant da han var 18 år, sier at det ville betydd veldig mye å få de siste brikkene på plass.

De vil gjerne forstå mer av omstendighetene rundt sønnens forsvinning.

– Det er et tankekjør fra du åpner øynene til du legger deg. Det eter oss opp innvending, forteller mor Elin Johannessen Lie.

Tre år uten svar

Fredrik Johannessen Lie rakk aldri å fylle 19 år. Ni dager før bursdagen sin feiret han nyttårsaften. Han ga foreldrene en klem ved midnatt før han kjørte av gårde på fest med venner.

Det var siste gang Elin og Karl Martin så sønnen sin.

Seks timer etter nyttårsklemmen hjemme hos mor og far, kjørte Fredrik utfor veien. En kompis kjørte i en annen bil rett bak Fredrik, og sammen prøvde de to å taue Fredriks bil opp fra grøfta. Samtidig ble politiet varslet av naboer som bodde i nærheten av ulykkesstedet.

Karl Martin Lie på stedet der sønnen Fredrik forsvant etter et biluhell for tre år siden. Foto: Åsted Norge

Forsvant i en liten krattskog

Da politiet kom løp Fredrik ned en bakke og inn i en liten skog ved sjøen. Det var mørkt, mye vind og regn i lufta. Politibetjenten som løp etter hadde ikke med seg lommelykt, og måtte gi opp jakten på Fredrik.

Like etterpå ankom politiets sporsøkshunder, som markerte lukten av menneske nede ved en molo.

Her slutter alle spor etter Fredrik.

Politiet har konkludert med at Fredrik må ha havnet i sjøen, selv om det er grunt i vannet ved moloen der han trolig forsvant.

Ni dager senere ble en sko funnet i vannet på den andre siden av fjorden fra der 18-åringen forsvant. En annen ble funnet over to år senere, 15 km unna, ved Askøy. Disse skoene tilhørte trolig Fredrik, selv om det ikke ble funnet DNA i dem.

Se hele reportasjen i Åsted Norge på TV 2 i kveld.

Hvem brøt seg inn i Fredriks garasje samme dag som han forsvant? Foto: Åsted Norge

Hvem brøt seg inn i garasjen?

Bare noen timer etter at Fredrik forsvant og leteaksjonen var i gang, oppdaget Karl Martin Lie at noen hadde brutt seg inn i sønnens garasje. Ingen har innrømmet innbruddet, noe som plager Fredriks foreldre.

De funderer på om det kan ha vært Fredrik selv som brøt opp garasjeporten etter at han stakk fra politiet. I så fall frykter de at leteaksjonen foregikk på feil sted.

– Jeg håper folk våkner litt og kommer fram med de opplysningene. Det handler ikke om å ta knekken på noen eller lage straffbare situasjoner. Det er jo rett og slett for at vi skal få fred, sier Karl Martin.

Fredrik Johannessen Lie forsvant ni dager før 19-årsdagen. Han blir beskrevet som en morsom, glad og snill ung mann med mange gode venner. Foto: Privat

Hvor er Fredriks grønne dunjakke?

Et annet mysterium som plager foreldrene er en forsvunnet jakke. Da Fredrik forlot hjemmet deres ved midnatt 1. januar hadde han på seg en militærgrønn dunjakke av merket Doite.

Hvor er Fredriks militærgrønne dunjakke? Den så slik ut og er av merket Doite Tasman.

Han skal også ha hatt på seg jakken da han forlot en privatfest noen timer senere. Deretter var han og noen venner innom garasjen, før Fredrik og en kompis kjørte av gårde på morgenkvisten.

Men da Fredrik stakk av fra politiet klokken seks om morgenen, hadde han ingen jakke på seg, og den er heller aldri blitt funnet.

– Vi har lett i garasjen og overalt, og vi har spurt alle, forteller Elin.

Sporene etter jakken forsvinner altså et sted mellom privatfesten og utforkjøringen.

– Folk kan jo ikke være så onde at de holder sannheten borte fra oss. Det er ikke straffbart heller, det er bare for at vi skal få fred, sier Elin.

Det tredje mysteriet

I politiets etterforskningsdokumenter fremgår det ikke om ulykkesbilene var låst eller åpne da de ankom stedet, og politibetjentene som var til stede er fremdeles usikre på dette.

Fredriks foreldre, Karl Martin og Elin, vil vite hvor sønnens jakke er blitt av, hvem som brøt seg inn i garasjen hans og hvem som låste bilene etter ulykken.

Men Elin Johannessen Lie forteller Åsted Norge at begge bilene var låst da hun kom dit rundt tre timer etter utforkjøringen.

Begge bilene tilhørte Fredrik, selv om den ene ble kjørt av en kompis. Kompisen stakk også av fra politiet etter at Fredrik løp mot sjøen. Han løp i en annen retning og meldte seg senere for politiet.

Foreldrene til Fredrik mener det har vært umulig å låse begge bilene før man løp fra politiet. Bilnøklene har heller aldri kommet til rette. Den andre personen som var involvert i ulykken nekter for at han låste bilene.

Politiet ser ingen sammenheng

Politiet har aldri etterforsket innbruddet i garasjen. Per Algrøy, politioverbetjent ved Sotra og Øygarden lensmannskontor, sier til Åsted Norge at de ikke ser noen sammenheng mellom innbruddet og Fredriks forsvinning.

At politiet ikke hadde lommelykt da de løp etter Fredrik, forklarer Algrøy slik:

– Fredrik var alltid i godt humør og fant på mange ablegøyer og triks, forteller moren. Foto: Privat

– Det er klart at politibetjenten som sprang etter ham nok absolutt skulle ønsket at han hadde en god lykt med seg. Dette skjer veldig fort, han kommer fram til stedet og ser at Fredrik springer. Han konsentrerer seg om å komme ut av bilen og springe etter, og får ikke med seg lommelykt i den situasjonen.

Politibetjenten besluttet dermed at det var best å avslutte jakten i mørket. Han ville heller ikke ødelegge spor, ettersom sporsøkshundene skulle overta søket etter Fredrik kort tid etterpå.

Hvis du vet noe om den grønne jakken, innbruddet i garasjen eller hvem som låste bilene, ta kontakt med Åsted Norge på telefon 22 38 98 98 eller e-post: astednorge@tv2.no